*Hervay Gizella*

**Tévé-mese**

Kobak készített egy tévét.

Egész nap nézte, és várta, hogy mikor fog nevetni. De csupa unalmas filmet vetítettek, sehogy se tudta elnevetni magát.

– Na, várj csak, Tévé! Rajzolok én neked egy olyan filmet, hogy három napig foghatom a hasam a nevetéstől.

Azzal rajzolt két óriást, de ezek olyan óriások voltak, hogy egyiknek a keze volt akkora, hogy kilógott a képernyőről, a másiknak a lába. Így lett a nevük Kezenagy és Lábanagy.

Először Lábanagy kergette Kezenagyot, és egy perc alatt utol érte. Aztán Kezenagy kergette Lábanagyot, és sehogy se tudta utolérni. Ez nagyon mulatságos volt.

Lábanagy megunta, hogy sosem érik utol, visszafordult, bevárta Kezenagyot, és jól felpofozta. De rosszul járt, mert Kezenagy úgy visszapofozta, hogy kirepült a képernyőről.

Lábanagy dühösen szaladt vissza, és úgy fenékbe billentette Kezenagyot, hogy háromszor bucskázott keresztül Lábanagyon, és tótágast állva pottyant vissza a földre.

Szerencséje volt, hogy Kezenagy elkezdett nevetni, hogy csak úgy ugrált a képernyőn. Talpra állt, és úgy fülön fogta Lábanagyot, hogy az meg se tudott moccanni. Így álltak moccanatlanul, míg Lábanagy észrevétlenül el nem gáncsolta Kezenagyot. Igen ám, de a hanyat zuhanó Kezenagy magával rántotta a fülinél fogva Lábanagyot.

Így henteregtek-verekedtek, míg meg nem éheztek. Akkor aztán kibékültek.

– Mit együnk? – néztek egymásra. – Éhesek vagyunk! –panaszkodtak Kobaknak.

Kobak rajzolt nekik egy nagy tál szilvás gombócot.

Bekapott egy gombócot Kezenagy, bekapott egy gombócot Lábanagy, de olyan mulatságosan átlátszott a torkukon a gombóc, hogy hahotázni kezdtek. Erre a gombóc megakadt a torkukon. Kezenagy elkékült, Lábanagy elzöldült, és addig ugráltak, míg le nem ment a gombóc a torkukon.

Most meg úgy elfáradtak, hogy lefeküdtek aludni. De Kobak csak egy ágyat rajzolt nekik, és Kezenagynak a keze, Lábanagynak meg a lába lógott ki az ágyból.

– Menj arrább, mert elzsibbad a kezem! – lökte arrébb Kezenagy Lábanagyot.

– Menj te arrább, mert elzsibbad a lábam! – lökte vissza Lábanagy Kezenagyot.

Addig-addig, míg mind a ketten kiestek az ágyból.

– Mért löktél ki? – állt fel dühösen az ágy egyik oldalán Kezenagy.

– Te löktél ki! – állt fel dühösen az ágy másik oldalán Lábanagy.

– Rád borítom az ágyat! – fenyegetőzött Kezenagy.

– Én borítom rád! – vágott vissza Lábanagy.

Kezenagy odébb taszította az ágyat, Lábanagy visszarúgta.

Kezenagy Lábanagyra borította, de Lábanagy se hagyta magát, addig rúgta, míg kiesett az ágydeszka. Most Kezenagy Lábanagy lábára húzta az ágyat, Lábanagy lába bennszorult, és úgy rúgott vissza lábán az ággyal, hogy Kezenagy keze is bennszorult.

Most aztán moccanni se tudtak. Úgy elkezdtek sírni, hogy Kobak három napig nevetett rajtuk.